רונן דוידוב

ביוגרפיה

דוידוב הוא בן הזקונים למשפחה בת ארבע נפשות, ואחיו של השחקן והיוצר חי דוידוב. 
עוד בילדותו גילה עניין רב במשחק ובתיאטרון. בילדותו למד בבית הספר לאומנויות ת"א ובנעוריו למד בתיכון תלמה ילין במגמת תיאטרון. היה גם חבר בלהקת השכנים של צ'יץ'. את שירותו הצבאי העביר דוידוב ב"תיאטרון צה"ל", לאחר השירות בצה"ל למד בסטודיו למשחק ע"ש ניסן נתיב.

קריירה בתיאטרון

ב-2005 הקים רונן יחד עם אחיו חי את התיאטרון הבוכרי "חנדה חנדה" ובמסגרתו כתבו, ביימו ושיחקו באחת עשרה הצגות, בהן: מופעי הסטנד-אפ והמערכונים "חנדה חנדה 1,2,3,4,5", המחזמר "בבוכרה הייתי בוי (עשיר)" - עיבוד מודרני למחזמר "כנר על הגג" מאת שלום עליכם, וההצגה "נשמה של אמא". בשנת 2010 עלתה הצגתם המעובדת ל"הקמצן" של מולייר. שנה לאחר מכן העלו את ההצגה "המתאבד", עיבוד מודרני למחזה מאת ניקולאי ארדמן. בשנת 2013 העלו את ההצגה המקורית "אלטעזאכן", ומיד אחריה העלו את ההצגה "ג'אנג אנוזי". ההצגות דוברות עברית, רוסית ובוכרית.
במסגרת בית הספר למשחק ע"ש ניסן נתיב היה שחקן מוביל וקטף את התפקידים הראשיים ברוב ההצגות: "בשפל" בבימויו של מישה לוריא, "נוף ילדות" בבימויו של אמיר קליגר, "קריית כמעט" בבימויו של רותם קינן, "מלכה" בבימויו של ג'ייסון דנינו הולט, "המון רעש על לא כלום" בבימויו של שלום שמואלוב.

קריירה בטלוויזיה

בין השנים 2004–2005 שימש דוידוב כמנחה שטח בתוכנית הטלוויזיה "יש מצב" בערוץ הראשון והונחתה על ידי עדן הראל. בשנת 2005 שיחק בתפקיד הראשי לצד תיקי דיין בסדרה "סיפורי מונה" בטלוויזיה החינוכית.
בשנת 2006 שיחק בתפקיד אורח בסדרת הילדים המצליחה "הפיג'מות" בתפקיד מוכר הפלאפונים.
בשנת 2014 לקח חלק בסדרה הדוקומנטרית "זוגות" בערוץ 2. הסדרה עקבה אחר דוידוב, אחרי זוגתו, אחרי משפחתם ואחרי התיאטרון. הסדרה זכתה לביקורות חיוביות רבות ועסקה במיקומם של ערכים מסורתיים בקרב עולי יהדות בוכרה והיכולת לשמרם במדינת ישראל המודרנית. היא תיעדה את התפתחות מערכת היחסים של רונן דוידוב עם אשתו, אורית דוידוב, מערכת יחסים זו התבטאה ברצון לשמור על הערכים המסורתיים עליהם גדלו השניים מבית ובמקביל לשלב את אורח החיים המודרני של צעירים בני גילם.
בשנת 2015 שיחק בתפקיד אורח בסדרה הקומית "שנות ה-80" בערוץ 2, בתפקיד אלברט לצד שלום אסייג ועפר שכטר.
באותה שנה שיחק בתפקיד ראשי לצד אחיו בסדרה "איפה אתה חי?!" בערוץ הראשון, בו גילם את חי, לצד רבקה מיכאלי, טוביה צפיר, ועדי הימלבלוי. את הסדרה רונן דוידוב גם יצר וכתב יחד עם אחיו חי דוידוב.
בשנת 2016 שיחק בתפקיד אורח בעונה השנייה של סדרת המתח המצליחה של ערוץ 10 "בני ערובה", הסדרה שודרה בנוסף לישראל בכ-20 מדינות בעולם.
בשנת 2017 עלתה העונה השנייה של איפה אתה חי ובה חי מציע לאסתי נישואין והיא מסרבת לו.

קריירה בקולנוע

בגיל עשרים נטל את התפקיד הראשי בסרט תדמית ל"אגודה למלחמה בסמים" בנושא סם האונס.
ב-2013 היה גיבור הסרט "חנדה חנדה 4" ששודר בערוץ 2 ובערוץ 8 בהוט. הסרט הוקרן בפסטיבלים נחשבים ברחבי העולם וזכה בפרסים רבים, בין היתר בפסטיבל "דוקאביב 2013", בפסטיבל הסרטים במנהטן ניו יורק, בוושינגטון, בפרם רוסיה, בדיסלדורף גרמניה ועוד.
ב-2014 לקח חלק ב"פרויקט 48" בסרט "ארץ עץ" בתפקיד השוטר ואף קטף את פרס השחקן הטוב ביותר בתחרות.

פרסומות

בשנת 2004 בגיל 16 קיבל קמפיין פרסומת לחברת "בורגראנץ'", ובמקביל באותה השנה השתתף בפרסומת ל"שוקו קרלו" של חברת "תנובה" לצד סאבלימינל. בשנת 2016 נבחר דוידוב לככב בפרסומת למוצר החדש "דנונה פרו" של חברת "שטראוס".

קריירה בבימוי

החל משנת 2005 ועד ימים אלה ביים לצד אחיו 11 הצגות בתיאטרון "חנדה חנדה".
בשנת 2010 ביים את מופע הבידור "מגילת אסתר הDVD" עם תלמידי שנה א' ב"ניסן נתיב". בשנת 2012 ביים את "מופע משיריו של חנוך לווין" עם תלמידי שנה ב' ב"ניסן נתיב".
בשנת 2015 ביים את הצגת היחיד "אני בת אל".

תסריטאות

בשנים 2013–2014 עמל על כתיבת הסדרה "איפה אתה חי?" לערוץ ה-1 יחד עם אחיו חי דוידוב והתסריטאי גיא סידיס.

פרסים

ב-2013 זכה הסרט "חנדה חנדה 4" בשני פרסים. פרס הסרט התיעודי הטוב בישראל לשנת 2014 בפורום היוצרים הדוקומנטריים. ובפסטיבל "דוקאביב 2013" קיבל את פרס הסרט המצחיק ביותר.
ב-2014 זכה בפרס השחקן הטוב ביותר ב"פרויקט 48" בתפקידו בסרט "ארץ עץ".

חיים פרטיים

דוידוב נשוי לאורית, ואב לאדיר. מתגורר עם משפחתו בראשון לציון.